হার্ট অব আ সামুরাই

***হার্ট অব আ সামুরাই*** হলো ২০১০ সালে প্রকাশিত আমেরিকান লেখিকা মার্গি প্রিউসের লেখা পরিণত কিশোর ধারার একটি ঐতিহাসিক উপন্যাস। উপন্যাসটি মাঞ্জিরো নাকাহামার (১৮২৭-১৮৯৮) জীবনের সত্য ঘটনা অবলম্বনে রচিত এবং তার আঁকা ছবি দ্বারা সচিত্রীত হয়েছে। বইটির প্রচ্ছদ এঁকেছেন জিলিয়ান তামাকি। *হার্ট অব আ সামুরাই* অসংখ্য পুরস্কার ও সম্মাননা লাভ করেছে, যার মধ্যে ২০১১ সালে নিউবেরি মেডেল অনার বুক হিসেবে স্বীকৃতি পাওয়া অন্যতম।

## প্লট
*"হার্ট অব আ সামুরাই"* একটি জাপানি ছেলের বাস্তব কাহিনির উপর ভিত্তি করে রচিত, যাকে আমেরিকায় পা রাখা প্রথম জাপানিদের মধ্যে একজন বলে মনে করা হয়। ১৮৪১ সালে চৌদ্দ বছর বয়সী তরুণ জেলে মাঞ্জিরো নাকাহামা জাপানের একটি প্রত্যন্ত, দরিদ্র জেলে গ্রামে বাস করত। তার স্বপ্ন ছিল একজন সামুরাই হওয়া, যা মূলত ছিল উত্তরাধিকার সূত্রে পাওয়া একটি রাজকীয় উপাধি। সে যে মাছ ধরার জাহাজে কাজ করত, সেটি একদিন ঝড়ের কবলে পড়ে গভীর সমুদ্রে ভেসে যায় এবং শেষ পর্যন্ত একটি দ্বীপে গিয়ে পৌঁছায়। মাঞ্জিরো এবং তার সাথীরা ওই দ্বীপের নাম দেয় "বার্ড আইল্যান্ড"।

দ্বীপে কয়েক মাস থাকার পর *জন হাওল্যান্ড* নামে একটি আমেরিকান তিমি শিকারি জাহাজের ক্যাপ্টেন হুইটফিল্ড মাঞ্জিরো এবং তার জহাজী সঙ্গীদের উদ্ধার করেন। মাঞ্জিরো তিমি শিকার শুরু করে এবং দ্রুত ক্যাপ্টেন হুইটফিল্ডের প্রশংসা অর্জন করে। তারা যখন হাওয়াই পৌঁছায়, ততদিনে এই দুজনের মধ্যে একটি আত্মিক সম্পর্ক গড়ে ওঠে। ক্যাপ্টেন হুইটফিল্ড মাঞ্জিরোকে দত্তক নিতে এবং তার সাথে আমেরিকায় নিয়ে যেতে চেয়েছিলেন। তৎকালীন জাপান সাম্রাজ্য বিদেশীদের অশুভ এবং বর্বর হিসাবে দেখলেও, মাঞ্জিরো তার চেনা গণ্ডি থেকে বেরিয়ে এসে তার সাথীদের পিছনে ফেলে এক রোমাঞ্চকর অভিযানের মাধ্যমে নতুন বিশ্ব দেখার জন্য দৃঢ়প্রতিজ্ঞ ছিল। আমেরিকায় পৌঁছানোর পর মাঞ্জিরো দেখতে পায় যে তার সাথে সাক্ষাৎ হওয়া বেশিরভাগ আমেরিকানই তার প্রতি সদয় আচরণ করছে, তবে কিছু লোক বিদেশী হিসেবে তার প্রতি বৈষম্যমূলক আচরণ করছিল। মাঞ্জিরো স্কুলে কঠোর পরিশ্রম করে এবং ক্যাপ্টেন হুইটফিল্ড সমুদ্রে থাকাকালীন তার নতুন পরিবারের যত্ন নেয়।

অবশেষে কয়েক বছর পর বাড়ি ফেরার সুযোগ এলে মঞ্জিরো তা লুফে নেয়। জাপানে ফেরার পর তাকে বিদেশী দেশের হয়ে "গুপ্তচরবৃত্তির" অভিযোগে কারাদণ্ড দেওয়া হয়। জাপান তখন দুইশ বছরেরও বেশি সময় ধরে বিশ্ব থেকে বিচ্ছিন্ন ছিল। কিন্তু শীঘ্রই জাপানি রাজবংশ তাকে স্বাগত জানায় এবং তাকে অসংখ্য গুরুত্বপূর্ণ কাজের দায়িত্ব দেয়।

## চরিত্র
* **মাঞ্জিরো** ওরফে **জন মুং** -- মাঞ্জিরো একটি নম্র এবং নিরীহ চরিত্র। তার কৌতূহল এবং খোলা মন তাকে আমেরিকায় দশ বছরের এক অভিযানে নিয়ে এসেছিল। শেখার এবং এগিয়ে যাওয়ার প্রতি তার আগ্রহ তাকে সামুরাই হওয়ার তার অপ্রত্যাশিত স্বপ্ন সফলভাবে পূরণ করতে পরিচালিত করেছিল।
* **ডেনজো, গোয়েমন, জুসুকে এবং টোরেমন** - ডুবে যাওয়া জাপানি মাছ ধরার জাহাজের মাঞ্জিরোর জাহাজী সদস্যরা।
* **ক্যাপ্টেন হুইটফিল্ড** -- ক্যাপ্টেন হুইটফিল্ড *জন হাওল্যান্ড* নামে একটি তিমি শিকারি জাহাজের দায়িত্বে আছেন। তিনি একজন সৎ ও ধার্মিক ব্যক্তি। তিনি মাঞ্জিরোর শিক্ষা অর্জন এবং পরবর্তীতে আর্থিকভাবে স্বাধীন হওয়ার জন্য একটি ব্যবসা শেখার জন্য যথাসাধ্য সাহায্য করেছিলেন।
* **জলি** -- জলি *জন হাওল্যান্ড* জাহাজের একজন হার্পুনার (নৌকা চালক) ছিলেন। ক্যাপ্টেন হুইটফিল্ড তাকে তার অসততার কারণে বরখাস্ত করেন। তিনি মঞ্জিরোর সাথে বৈষম্যমূলক আচরণ করতেন এবং তাকে বাচনিক ও শারীরিকভাবে নির্যাতন করতেন।
* **টম** --টম বেডফোর্ড স্কুল অব নেভিগেশনে মাঞ্জিরোর সহপাঠী। স্কুলের প্রথম দিন থেকেই সে মাঞ্জিরোকে উত্যক্ত করত। টম মাঞ্জিরোকে একজন গুপ্তচর হিসেবে বর্ণনা করত এবং অন্যান্য ছাত্রদের সতর্ক করত যে তার সাথে বন্ধুত্ব করা হবে আমেরিকা-বিরোধী কাজ।
* **জব** -- টম মাঞ্জিরোর সাথে সত্যিই বাজে আচরণ করছে বুঝতে পেরে জব মাঞ্জিরোর সঙ্গে বন্ধুত্ব করে। দুই বন্ধু একসাথে নানা মজা করে বেড়ায়।
* **টেরি** --টেরি মাঞ্জিরোর খুব ভালো বন্ধু। সে মাঞ্জিরোর সাথে সব জায়গায় যায়, এবং তাকে তার ঘোড়ার নাম রাখতে সাহায্য করে।

## সমালোচকদের প্রতিক্রিয়া
*"হার্ট অব আ সামুরাই"* বহু প্রশংসা ও পুরস্কার লাভ করেছে। ড্যানিয়েল ক্রাউস যেমন লিখেছেন, "এটি একটি ধ্রুপদী পানির-বাইরে-আসা-মাছ গোছের গল্প (যদিও এই মাছটি আবার বারবার জলে ফিরে যায়); ঠিক এই ধ্রুপদী কাঠামোটাই উপন্যাসটিকে একটি কালজয়ী কাহিনির দৃঢ় ভিত্তি দিয়েছে।" রজার সাটন *দ্য হর্ন বুক ম্যাগাজিনে* লিখেছেন যে "মাঞ্জিরোর জীবনের ঘটনাগুলি স্বভাবসিদ্ধভাবেই নাটকীয় (পরবর্তী পর্বগুলিতে স্বর্ণখনি অভিযান, বিদ্রোহ এবং জাপানে প্রত্যাবর্তনের মতো ঘটনা রয়েছে), কিন্তু প্রিউস তার নায়ককে মানব-সীমায় এবং সহানুভূতিশীল রেখেছেন, যা পাঠককে নায়কের সাথে একটি অদ্ভুত নতুন বিশ্বেকে দেখার এবং তার সম্পর্কে শেখার সুযোগ করে দেয়।" *"ইয়ং অ্যাডাল্ট লিটারেচার: ফ্রম রোমান্স টু রিয়েলিজম"* গ্রন্থের লেখক মাইকেল কার্ট মনে করেন যে এটি "একটি আরও পরিণত, পরিশীলিত এবং শিল্পসম্মত ঐতিহাসিক কল্পকাহিনী, যা পরিণত কিশোর পাঠকদের জন্য ঐতিহাসিক বাস্তবতাগুলো সৎভাবে বর্ণনা করে"।

## পুরস্কার
* ২০১১ সালে নিউবেরি মেডেল অনার বুক
* ২০১১ সালে ব্যাংক স্ট্রিট কলেজ কর্তৃক ঐতিহাসিক কল্পকাহিনি (১২-১৪ বছর বয়সী পাঠকদের জন্য) বিভাগে বর্ষসেরা শিশুতোষ বই (১২-১৪ বছর বয়সী)
* ২০১০-২০১১ সালে এশিয়ান/প্যাসিফিক আমেরিকান লাইব্রেরিয়ান্স অ্যাসোসিয়েশন কর্তৃক শিশুসাহিত্য বিভাগে এশিয়ান/প্যাসিফিক আমেরিকান সাহিত্য পুরস্কার
* ২০১১ সালে ক্যাপিটল চয়েসেস কর্তৃক শিশু ও কিশোরদের জন্য উল্লেখযোগ্য শিরোনাম (১০-১৪ বছর বয়সী পাঠকদের জন্য)
* ২০১০ সালে শেল্ফ অ্যাওয়ারেনেসের সেরা দশ বইয়ের তালিকায় অন্তর্ভুক্তি
* নিউ ইয়র্ক পাবলিক লাইব্রেরির প্রাপ্তবয়স্ক পাঠকদের জন্য ২০১০ সালের শিশুতোষ বই
* ২০১০ সালে কিরকাস রিভিউ কর্তৃক ঐতিহাসিক কল্পকাহিনি বিভাগে শিশু ও কিশোরদের জন্য অসামান্য বালক চরিত্র সংবলিত সেরা কল্পকাহিনি বই
* পাবলিশার্স উইকলি কর্তৃক কল্পকাহিনি বিভাগে ২০১০ সালের সেরা শিশুতোষ বই
* ইন্ডিবাউন্ড কিডস নেক্সট লিস্ট-এর কিশোর পাঠকদের জন্য ২০১০ সালের শরৎকালীন বই
* আমেরিকান লাইব্রেরি অ্যাসোসিয়েশনের প্রাপ্তবয়স্ক পাঠকদের জন্য ২০১১ সালের উল্লেখযোগ্য শিশুতোষ বই
* মড হার্ট লাভলেস বুক অ্যাওয়ার্ড, বিভাগ ২ (শ্রেণি ৬–৮): মনোনীত, ২০১৪–১৫

## লেখকের পটভূমি
মার্গি প্রিউস একজন আমেরিকান লেখিকা, যিনি প্রধানত শিশুতোষ গ্রন্থরচয়িতা এবং নাট্যকার হিসেবে পরিচিত। তিনি হাস্যরসাত্মক নাটক, অভিযোজনা, লিব্রেটো এবং ছোট গল্পও লেখেন। প্রিউস বিশ বছর মিনেসোটার ডুলুথে অবস্থিত কোল্ডার বাই দ্য লেক কমেডি থিয়েটার পরিচালনা করেছেন। তিনি স্টেট ইউনিভার্সিটি অব নিউ ইয়র্ক, বিংহ্যামটন থেকে স্নাতক ডিগ্রি অর্জন করেন। অবসরে তিনি সেন্ট স্কলাস্টিকা কলেজ, স্কুল অব এডুকেশন এবং মিনেসোটা-ডুলুথ বিশ্ববিদ্যালয়ের শিশুসাহিত্যের প্রশিক্ষক হিসেবে কাজ করেন। প্রিউস জাপানের একটি স্থানীয় লাইব্রেরিতে তার পূর্ববর্তী ছবির বই *দ্য পিস বেলের* জন্য গবেষণা করার সময় মাঞ্জিরোর সত্য কাহিনিটি আবিষ্কার করেছিলেন। তিনি একটি দরিদ্র কিশোর জেলের সাহসিকতায় আকৃষ্ট হয়েছিলেন, যে দশ বছরের এক দীর্ঘ অভিযানে আমেরিকা ঘুরে দেখার পথে নানা প্রতিকূলতা জয় করেছিল এবং যার সমাপ্তি ঘটেছিল অত্যন্ত নাটকীয়ভাবে—উত্তরাধিকারসূত্রে পাওয়া রাজকীয় উপাধি সামুরাই অর্জনের মধ্য দিয়ে। মাঞ্জিরোকে আমেরিকায় পা রাখা প্রথম জাপানি মনে করা হয়। বইটি নাগরিক পর্যায়ে দুটি জাতির মধ্যে শান্তি এবং বন্ধুত্বের চিত্র তুলে ধরে। প্রিউসের অন্যান্য বইগুলি হলো ২০১৪ সালে প্রকাশিত *"ওয়েস্ট অব দ্য মুন"* (৯-১২ বছর বয়সীদের জন্য), ২০১২ সালে প্রকাশিত *"শ্যাডো অন দ্য মাউন্টেন"*, ২০১১ সালে *প্রকাশিত "সেলিব্রিটিস: হিস্টোরিক অ্যান্ড ফেমাস ট্রিস অব দ্য ওয়ার্ল্ড"* (৪-৮ বছর বয়সীদের জন্য)। ২০০৮ সালে প্রকাশিত *"দ্য পিস বেল"* (৪-৮ বছর বয়সীদের জন্য)। পরিচিত লাভের বহু আগে প্রিউসের বেশ কয়েকটি বই প্রকাশিত হয়েছিল। ১৯৮৩ সালে তিনি *"ভিশনস ইন নিয়ার-স্লিপ"* লিখেছিলেন এবং ১৯৯৯ সালে *"লেজেন্ড অব দ্য লেডি স্লিপার"* (৪-৮ বছর বয়সীদের জন্য) নামে একটি ছবির বইয়ে লিস লাঞ্জ লারসেনের পাশাপাশি সহ-লেখিকা ছিলেন। ২০০১ সালে তিনি *"সেক্রেড ওয়ার্ডস: আ কালেকশন অব প্রেয়ার্স ফ্রম অ্যারাউন্ড দ্য ওয়ার্ল্ড"-এ* অ্যান ট্রেসির পাশাপাশি সহ-লেখিকা ছিলেন এবং তারা একসাথে ২০০২ সালে "আ *বুক অব গ্রেস"* (পরিণত কিশোর ও প্রাপ্তবয়স্কদের জন্য) গ্রন্থের সম্পাদনা করেছিলেন।

## আরও দেখুন

* শিশুসাহিত্য
* ঐতিহাসিক কল্পকাহিনি
* পরিণত কিশোর কল্পকাহিনি

## তথ্যসূত্র

বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:জাপানের পটভূমিতে রচিত উপন্যাস
বিষয়শ্রেণী:জাপানের পটভূমিতে রচিত শিশুতোষ উপন্যাস
বিষয়শ্রেণী:আমেরিকান ঐতিহাসিক উপন্যাস
বিষয়শ্রেণী:২০১০ সালের আমেরিকান উপন্যাস